[{"text_idx": "#000002", "text": "Llywodraeth Cymru am weld \u2018rhagor o fynediad i gefn gwlad i bawb\u2019"}, {"text_idx": "#000005", "text": "Gyda chopa mynydd uchaf De Cymru, Pen-y-Fan, yn gefnlen iddi, cyfarfu\u2019r Gweinidog Newid Hinsawdd, Julie James, a\u0302\u2019r aelodau newydd er mwyn amlinellu\u2019i disgwyliadau a chlywed am weledigaeth yr Awdurdod. Mae wedi nodi pum cenhadaeth sy\u2019n ganolog i waith y Parc: hinsawdd, natur, dw\u0302r, pobl a lleoedd."}, {"text_idx": "#000008", "text": "Dr. Yvonne Howard-Bunt, un o\u2019r pedwar aelod a benodwyd o\u2019r newydd, yw\u2019r fenyw ddu gyntaf i wasanaethu ar Awdurdod Parc Cenedlaethol yng Nghymru. Creodd ei CV gryn argraff gan fod ganddi brofiad ym maes cynhwysiant, datrys gwrthdaro, y celfyddydau a natur, a dyna a sicrhaodd y swydd iddi. Dywedodd Howard-Bunt:"}, {"text_idx": "#000013", "text": "\u201cMae dianc i\u2019n parciau cenedlaethol yn rhoi\u2019r ateb tymor byr sydd ei angen arnon ni er mwyn cael heddwch mewnol, ond bydd gofalu amdanyn nhw gyda\u2019n gilydd a gwella\u2019u cyflwr yn gwella\u2019n hiechyd a\u2019n lles ni hefyd ac yn ein llonni. Mewn cyfnod lle mae llawer o argyfyngau\u2019n ein hwynebu ni i gyd, oes unrhyw beth gwell inni anelu ato?\u201d\nDywedodd y Gweinidog Newid Hinsawdd, Julie James:"}, {"text_idx": "#000016", "text": "\u201cEr mwyn gwireddu\u2019n huchelgais, mae angen inni fynd ati mewn ffordd radical sy\u2019n canolbwyntio ar bobl i wrthdroi\u2019r dirywiad mewn bioamrywiaeth, gan wneud yn siw\u0302r bod pob llais yn cael ei gynrychioli a\u2019n bod yn cymryd pob cam radical posibl gyda\u2019n gilydd. Mae Bannau Brycheiniog yn arwain ymdrech Un Ti\u0302m Cymru i fynd i\u2019r afael a\u0302\u2019r argyfwng hinsawdd a\u2019r argyfwng natur cysylltiedig, a dw i\u2019n edrych \u2019mlaen at weld y trawsnewidiad dw i\u2019n gwybod y gall y Parc ei sicrhau.\u201d\nDywedodd yr Athro John Hunt, gwyddonydd newid hinsawdd, daearegwr ac unigolyn anabl sydd wedi goroesi stro\u0302c:"}, {"text_idx": "#000017", "text": "\u201cMae potensial mawr i wella hygyrchedd a chynwysoldeb ymhlith ymwelwyr a\u0302 Bannau Brycheiniog, ac mae\u2019n anrhydedd imi gael rhannu fy mhrofiad bywyd fel aelod o\u2019r gymuned LHDTCi+ sy\u2019n anabl ar o\u0302l goroesi stro\u0302c er mwyn helpu i arwain y gwaith hwnnw. A minnau\u2019n wyddonydd newid hinsawdd ac yn ddaearegwr, dw i\u2019n edrych \u2019mlaen at weld sut gallwn ni addysgu\u2019n hymwelwyr a chael cymorth defnyddwyr y parc \u2013 barcutwyr, pysgotwyr, ogofwyr, heicwyr, pobl ar dripiau undydd \u2013 yn ein hymdrechion gwyddonol. Gall pob cymuned ein helpu i ddeall tirwedd y parc, sy\u2019n newid yn gyson. Gyda\u2019n gilydd, gallwn ni sicrhau bod y Parc yn gwneud ei orau glas wrth inni fynd i\u2019r afael a\u0302\u2019r argyfwng hinsawdd a\u2019r argyfwng natur.\u201d\nDywedodd Craig Stephenson, a gafodd OBE yn ddiweddar am ei waith ym maes amrywiaeth, a enillodd deitl y sefydliad mwyaf cynhwysol yn y DU o ran LHDTCi+ i\u2019r Senedd yn 2018:"}, {"text_idx": "#000018", "text": "\u201cMae cael fy mhenodi\u2019n aelod o Awdurdod y Parc Cenedlaethol yn ddechrau gwych i 2023. \u2019Dyw gwaith un o sefydliadau cenedlaethol Cymru erioed wedi bod mor bwysig. Dw i\u2019n gobeithio defnyddio\u2019r profiad eang sydd gennyf ym maes ymgysylltu a\u0302\u2019r cyhoedd, llywodraethu a chynhwysiant ar lefel byrddau mewn sefydliadau cyhoeddus ac yn y trydydd sector yng ngwaith yr Awdurdod wrth inni wynebu\u2019r heriau a\u2019r cyfleoedd sydd o\u2019n blaenau.\u201d\nDywedodd Dr Liz Bickerton, academydd y maes datblygu gwledig a fagwyd ar fferm yn Ne Cymru:"}, {"text_idx": "#000019", "text": "\u201cMae Bannau Brycheiniog yn lle arbennig dw i wedi bod yn gyfarwydd ag ef ac yn ei garu gydol fy oes. Dw i\u2019n croesawu\u2019r cyfle hwn i roi rhywbeth yn o\u0302l drwy helpu i greu sefydliad hyderus, uchelgeisiol a blaengar sy\u2019n cefnogi\u2019i gymunedau ac sydd, ar yr un pryd, yn gwarchod ei nodweddion arbennig ar gyfer cenedlaethau\u2019r presennol a\u2019r dyfodol.\u201d\nCymru oedd y rhan gyntaf o\u2019r DU i ddatgan argyfwng natur yn 2021 ac argyfwng hinsawdd yn 2019, Ers hynny, mae\u2019r argyfyngau hynny wedi cael lle blaenllaw a chanolog yn yr holl benderfyniadau ar draws portffolios y llywodraeth, boed yn iechyd, trafnidiaeth neu\u2019n addysg."}]